Diari Oficial de la Generalitat Valenciana


Sumari del DOGV 6253, del 26-04-2010 (2010/4478)

ORDE 28/2010, de 19 d'abril, de la Conselleria d'Educació, per la qual es convoca i regula el funcionament del programa experimental d'atenció extraordinària i reforç, en els instituts d'Educació Secundària de la Comunitat Valenciana durant el curs 2009-2010, fora de l'horari lectiu dirigit a l'alumnat de 3r i 4t d'ESO amb dificultats en les matèries que s'especifiquen.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/04/19/28/dof/vci/html**

### Dades del document

Número de DOGV
:   6253

Data del DOGV
:   26-04-2010

Secció del DOGV
:   I. DISPOSICIONS GENERALS

Número del document
:   2010/4478


Data del document
:   19-04-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * política educativa
    * programa d'ensenyament
    * legislació
    * ensenyament secundari
    * nova pedagogia
    * ensenyament públic
    * educació especial

ORDE 28/2010, de 19 d'abril, de la Conselleria d'Educació, per la qual es convoca i regula el funcionament del programa experimental d'atenció extraordinària i reforç, en els instituts d'Educació Secundària de la Comunitat Valenciana durant el curs 2009-2010, fora de l'horari lectiu dirigit a l'alumnat de 3r i 4t d'ESO amb dificultats en les matèries que s'especifiquen. [2010/4478]
Preàmbul
L'Orde d'11 d'abril de 2006, per la qual es regula l'avaluació diagnòstica en l'ensenyança bàsica de la Comunitat Valenciana, establix que esta té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i l'Educació Secundària Obligatòria.
Els objectius específics d'esta avaluació diagnòstica són obtindre informació sobre les competències curriculars aconseguides per l'alumnat en les matèries o àrees avaluades, analitzar els resultats i informar d'estos als centres directius de la Conselleria d'Educació perquè així puguen prendre totes les mesures que consideren oportunes, en l'àmbit de les seues competències, per a millorar la qualitat de l'ensenyança.
De l'anàlisi dels resultats de la dita avaluació diagnòstica, que té un caràcter informatiu i orientador per als centres, el professorat, l'alumnat i les seues famílies, i que no té efectes acadèmics per a l'alumnat, es desprén la necessitat de millorar l'èxit acadèmic del nostre alumnat, especialment en les matèries instrumentals.
Durant el curs 2007-2008 es va convocar i regular per Resolució de 21 d'abril de 2008 (DOCV núm. 5754 de 02.05.2008) el funcionament dels programes d'atenció extraordinària i reforç durant el mes de juliol dirigits a l'alumnat de 3r i 4t d'ESO amb dificultats en les matèries que s'especifiquen, en els Instituts d'Educació Secundària de la Comunitat Valenciana. Així mateix, durant el curs 2008-2009 es va convocar i regular per Orde de 26 de març de 2009 (DOCV núm. 5986 de 01.04.2009) el funcionament dels programes d'atenció extraordinària i reforç durant el mes de juliol dirigits a l'alumnat de 3r i 4t d'ESO amb dificultats en les matèries que s'especifiquen, en els Instituts d'Educació Secundària de la Comunitat Valenciana.
L'avaluació d'estos va confirmar l'eficàcia dels programes de reforç com a estratègia de superació de les carències i insuficiències formatives de l'alumnat respecte a les assignatures avaluades negativament.
La importància de l'obtenció del títol de graduat en Educació Secundària per a la continuïtat d'estudis postobligatoris, així com per a la integració social i laboral de l'alumnat, justifica el desenrotllament de programes de reforç principalment en els dos últims cursos de l'Educació Secundària Obligatòria. Este programa, a més, pretén promoure la investigació i innovació educativa com a principi de qualitat en l'atenció a l'alumnat amb necessitat de reforç educatiu, per a detectar bones pràctiques que puguen ser difoses posteriorment a la comunitat educativa.
Per tot això, i en virtut de les competències que li atribuïx l'apartat e) de l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional, en coordinació amb la Direcció General d'Ordenació i Centres Docents, de data 12 d'abril de 2010 i de conformitat amb esta,
ORDENE
Article 1. Objecte i àmbit d'aplicació
Constituïx l'objecte de la present orde la convocatòria i regulació del programa experimental d'atenció extraordinària i reforç dirigit a l'alumnat de 3r i 4t d'Educació Secundària Obligatòria, en instituts d'Educació Secundària de la Comunitat Valenciana, que es realitzarà fora de l'horari lectiu durant el curs 2009-2010 d'acord amb les instruccions que s'establixen en els annexos I i II de la present orde.
Article 2. Objectiu i matèries
1. El present programa té com a objectiu principal la superació per part de l'alumnat de 3r i 4t d'Educació Secundària Obligatòria de determinades matèries, per mitjà d'estratègies de motivació, individualització i seqüenciació dels aprenentatges en el marc d'un programa experimental, realitzat fora de l'horari lectiu, alhora que es promou la investigació i la innovació educativa com a principi de qualitat en l'atenció a l'alumnat amb necessitat de reforç educatiu, per a detectar bones pràctiques que puguen ser difoses posteriorment a la comunitat educativa.
2. Les matèries que poden ser objecte del present programa són les següents:
- Matemàtiques.
- Castellà: Llengua i Literatura.
- Valencià: Llengua i Literatura.
- Llengua estrangera: Anglés.
Article 3. Modalitats
S'establixen dos modalitats de realització del programa:
1. Modalitat A: Atenció extraordinària i reforç durant els mesos de maig i juny de 2010, les instruccions de la qual es troben regulades en l'annex I.
2. Modalitat B: Atenció extraordinària i reforç durant el mes de juliol de 2010, les instruccions de la qual es troben regulades en l'annex II.
Article 4. Destinataris
1. Podran participar voluntàriament en este programa els instituts d'Educació Secundària de titularitat de la Generalitat.
2. El director o la directora de l'institut d'Educació Secundària prendrà la decisió de participar en el programa, oïda la Comissió de Coordinació Pedagògica i sempre que existisca professorat del seu centre que desitge participar en el desenrotllament d'este.
3. El director o la directora de l'institut d'Educació Secundària designarà un membre de l'equip directiu com a coordinador o coordinadora del programa, les funcions del qual seran les de planificar, organitzar, coordinar i avaluar el desenrotllament del programa en el centre.
Article 5. Professorat
1. La participació del professorat de l'institut d'Educació Secundària en el desenrotllament d'este programa experimental i d'innovació educativa és voluntària, i és un requisit imprescindible estar adscrit a algun dels departaments didàctics del centre i tindre atribució docent per a la impartició de les matèries que poden ser objecte del programa.
2. El professorat podrà participar en una o en les dos modalitats de les previstes en la present orde.
3. Al professor o la professora de cada una de les matèries que participe en el programa regulat per la present orde, se li reconeixeran, atés que este programa d'innovació educativa s'ajusta a allò que preceptua en l'article quinze de l'Orde de 9 de juny de 1994 que regula la convocatòria, el reconeixement, la certificació i el registre de les activitats de formació permanent del professorat (DOGV núm. 2328 de 17.08.1994), fins a un total de 60 crèdits en la modalitat A i fins a un total de 100 crèdits en la modalitat B, tal com assenyala l'article sèptim de l'Orde de 10 de juny de 1994 (DOGV núm. 2328 de 17.08.1994) per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu associat a formació. A este efecte també se li reconeixeran els mateixos crèdits al director o la directora de l'institut d'Educació Secundària i al coordinador o la coordinadora del programa.
4. El Servici de Formació del Professorat de la Direcció General de Personal de la Conselleria d'Educació, a l'acabament del programa, expedirà al professorat participant, així com al director o la directora del centre i al coordinador o la coordinadora del programa, la corresponent certificació.
Article 6. Sol·licituds, documentació i termini de presentació
1. Els directors i les directores dels instituts d'Educació Secundària que desitgen participar en la present convocatòria, han de dirigir a la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, sítia en avinguda de Campanar núm. 32 (46910) de València, la documentació següent:
a) Sol·licitud de participació, degudament omplida, d'acord amb el model recollit en l'annex III d'esta orde.
b) Projecte de realització del programa en el centre, d'acord amb el que establix l'article sèptim d'esta orde.
2. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini de presentació de la documentació per a participar en el programa dins de la modalitat A finalitza el dia 30 d'abril de 2010.
4. El termini de presentació de la documentació per a participar en el programa dins de la modalitat B finalitza el dia 14 de juny de 2010.
5. S'enviarà una còpia de la sol·licitud i del projecte de realització del programa en el centre al correu electrònic: programa\_szpj@zck.ky
Article 7. Característiques del projecte
1. La descripció del projecte es presentarà en paper, i s'ajustarà al format següent: extensió màxima de 10 pàgines, format DINA-4 i font Arial 12 o semblant a doble espai.
2. El projecte es regirà pel guió següent:
a) Objectius del projecte.
b) Situació i necessitat d'este.
c) Alumnat participant i criteris de selecció.
d) Professorat participant i matèries previstes.
e) Calendari i horari de realització.
Article 8. Avaluació de l'alumnat que participe en la modalitat B
El professorat que participe en el programa d'atenció extraordinària i reforç fora de l'horari lectiu en la modalitat B podrà programar una prova al llarg de l'última setmana del mes de juliol per a l'alumnat que considere que ha aconseguit els objectius del programa, que en el cas de ser superada, podrà tindre's en compte pel departament didàctic corresponent per a la qualificació de la prova extraordinària a què es fa referència en l'article quint, punt 2, i en l'article 7, punt 2, de l'Orde de 14 de desembre de 2007 de la Conselleria d'Educació, sobre avaluació en Educació Secundària Obligatòria (DOCV núm. 5665 de 21.12.2007).
Article 9. Assessorament
Els instituts d'Educació Secundària participants en el present programa podran reclamar l'assistència i assessorament dels Centres de Formació, Innovació i Recursos Educatius de la Comunitat Valenciana (CEFIRE), perquè els siga proporcionada la informació necessària que els facilite el desenrotllament de metodologies innovadores i la utilització de materials didàctics i recursos educatius que permeten una atenció individualitzada i altament motivadora.
Article 10. Finançament i manera de pagament
1. Per resolució de la directora general, els adjudicataris rebran una quantitat econòmica a fi de compensar els gastos derivats de la posada en marxa d'este programa en el centre.
2. Atenent al nombre de projectes presentats, es fixarà la quantitat econòmica per grup constituït. Cada institut d'Educació Secundària participant rebrà la quantitat econòmica proporcional que li corresponga, en funció del nombre de grups que es constituïsquen en este per al desenrotllament del seu projecte.
3. El finançament d'este programa està previst en el conveni subscrit entre el Ministeri d'Educació i la Generalitat per al desenrotllament del pla de suport a l'aplicació de la Llei Orgànica 2/2006, de 3 de març, d'Educació.
4. La quantitat total màxima destinada a la realització d'este programa ascendix a la quantitat de 55.000 euros, amb càrrec a l'aplicació pressupostària 59.51.48.305.76.4 dels Pressupostos de la Generalitat per a l'exercici 2010 i a l'aplicació pressupostària 86.77.495H.699 del Ministeri d'Educació.
DISPOSICIONS ADDICIONALS
Primera. Difusió, aplicació i compliment del programa
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i l'aplicació d'esta orde.
2. La Inspecció Educativa vetlarà pel compliment i el bon desenrotllament d'este programa en els centres educatius amb subjecció a la present orde.
Segona. Avaluació del programa
La Conselleria d'Educació, a través de la Direcció General d'Avaluació, Innovació i Qualitat Educativa i de la Formació Professional realitzarà durant el primer trimestre del curs 2010-2011 una avaluació respecte al funcionament del programa convocat a través de la present orde a fi de millorar, si és procedent, l'estructura i el funcionament en pròximes convocatòries.
Tercera. Delegació
Es delega en la Direcció General d'Avaluació, Innovació i Qualitat Educativa i de la Formació Professional la facultat de concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.
DISPOSICIÓ DEROGATÒRIA
Única. Derogació normativa
Queda derogada l'Orde de 26 de març de 2009 de la Conselleria d'Educació, per la qual es convoca i regula el funcionament del programa experimental d'atenció extraordinària i reforç en els instituts d'Educació Secundària de la Comunitat Valenciana durant el curs 2008-2009, fora de l'horari lectiu dirigit a l'alumnat de 3r i 4t d'ESO amb dificultats en les matèries que s'especifiquen (DOCV número 5986, d'1 d'abril de 2009).
Així mateix, queden derogades totes les disposicions que del mateix rang o d'un rang inferior s'oposen al que disposa la present orde.
DISPOSICIÓ FINAL
Única. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 19 d'abril de 2010
El conseller d'Educació,
ALEJANDRO FONT DE MORA TURÓN
Annex I
Instruccions de funcionament del programa experimental d'atenció extraordinària i reforç a l'alumnat de 3r i 4t d'Educació Secundària Obligatòria matriculat en instituts d'Educació Secundària de la Comunitat Valenciana (Modalitat A).
Primera. Descripció i objectiu
El programa regulat per la present convocatòria és concebut com una experiència d'innovació educativa dirigida a millorar les taxes d'èxit escolar i reduir l'abandó escolar prematur a través d'estratègies de motivació, individualització i seqüenciació dels aprenentatges en el marc d'un programa experimental. L'objectiu en la modalitat A d'este programa és facilitar, per part de l'alumnat, la superació de les matèries establides en esta orde en la convocatòria ordinària de juny de 2010.
Segona. Alumnat
Podrà participar en el programa l'alumnat de 3r i 4t d'Educació Secundària Obligatòria dels instituts d'Educació Secundària i seccions de titularitat de la Generalitat, per a reforçar l'aprenentatge de determinades matèries, en les quals presenten dificultats constatades a partir de l'avaluació negativa en totes o en alguna de les avaluacions realitzades durant el curs 2009-2010.
Els instituts d'Educació Secundària que participen en este programa establiran els criteris objectius per a la selecció de l'alumnat susceptible de participar al seu centre en el present programa. En la segona avaluació del curs l'equip educatiu recomanarà al tutor/a que informe els pares, les mares o els tutors, sobre la conveniència que l'alumne o l'alumna participe en esta modalitat del programa.
La participació de l'alumne en este programa té un caràcter voluntari i requerix l'autorització de la família, així com el compromís d'esta en el compliment de les condicions establides en la present orde.
Esta acceptació i compromís per part de l'alumnat i de les famílies es realitzarà per escrit, segons el model establit per cada un dels instituts d'Educació Secundària participants, que han de ser custodiats pel centre fins a la finalització del programa.
En tot cas, atés el caràcter voluntari del programa, l'alumne o alumna que a juí del professorat no seguisca amb aprofitament el desenrotllament d'este, i mostre actituds contràries a la convivència o no realitze les tasques que se li encomanen, perdrà el dret a continuar assistint al programa.
En este cas, el director o la directora del centre resoldrà en conseqüència, comunicarà a la família la no-continuïtat de l'alumne en este programa, i justificarà les causes per les quals es pren esta decisió.
Tercera. Matèries
Els projectes configurats dins del present programa es realitzaran sobre les matèries següents de 3r i 4t d'Educació Secundària Obligatòria:
Matemàtiques (A i B en el cas de 4t d'ESO).
Castellà: Llengua i Literatura.
Valencià: Llengua i Literatura.
Llengua estrangera: Anglés.
Quarta. Organització dels grups
Els grups s'organitzaran per cursos i matèries, amb un mínim de set i un màxim de quinze alumnes per grup.
El coordinador o la coordinadora del programa, sota la supervisió del director o directora, organitzarà els grups, el seu calendari i horari, així com els recursos necessaris per a la posada en marxa d'estos.
Quinta. Calendari i horari dels grups
El programa experimental d'atenció extraordinària i reforç fora de l'horari lectiu dirigit a l'alumnat de 3r i 4t d'Educació Secundària Obligatòria en la seua modalitat A, es realitzarà durant els mesos de maig i de juny, en concret entre els dies 3 de maig i 11 de juny de 2010.
Cada un dels grups constituïts, per cada curs i matèria, rebrà una hora setmanal de reforç fora de l'horari lectiu, de tal manera que al finalitzar el programa l'alumnat participant haja rebut 6 hores de reforç en cada una de les matèries en què es realitze el programa.
Amb caràcter general, per a facilitar que l'alumnat puga acudir a més d'una de les matèries objecte de reforç i per a impedir la sobrecàrrega horària, cada dia de la setmana es podrà dedicar al reforç d'una matèria en cada un dels cursos.
Sexta. Professorat
El professorat participant en este programa podrà assumir el reforç d'un o de dos grups, amb independència del curs de què es tracte. En el primer cas impartirà 6 hores de reforç directe a l'alumnat i en el segon cas impartirà 12 hores de reforç directe a l'alumnat. La resta de l'horari serà dedicat a la preparació per part del professorat de les activitats, exercicis i materials innovadors que s'han d'utilitzar i la correcció de les tasques encomanades a l'alumnat que participa en el programa.
Al professor o professora de cada una de les matèries que participe en el programa regulat per la present orde, se li reconeixeran, atés que este programa d'innovació educativa s'ajusta a allò que preceptua l'article quinze de l'Orde de 9 de juny de 1994 que regula la convocatòria, reconeixement, certificació i registre de les activitats de formació permanent del professorat (DOGV núm. 2328 de 17.08.1994), 30 crèdits en cas que impartisca 6 hores de reforç directe a l'alumnat i 60 crèdits en cas que impartisca 12 hores de reforç directe a l'alumnat en esta modalitat A, tal com assenyala l'article sèptim de l'Orde de 10 de juny de 1994 (DOGV núm. 2328 de 17.08.1994), per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu associat a formació. A este efecte també se li reconeixeran els mateixos crèdits al director o directora de l'Institut d'Educació Secundària i al coordinador o coordinadora del programa.
Annex II
Instruccions de funcionament del programa experimental d'atenció extraordinària i reforç a l'alumnat de 3r i 4t d'Educació Secundària Obligatòria matriculat en instituts d'Educació Secundària de la Comunitat Valenciana (Modalitat B).
Primera. Descripció i objectiu
El programa regulat per la present convocatòria és concebut com una experiència d'innovació educativa dirigida a millorar les taxes d'èxit escolar i reduir l'abandó escolar prematur a través d'estratègies de motivació, individualització i seqüenciació dels aprenentatges en el marc d'un programa experimental. L'objectiu en la modalitat B d'este programa és facilitar la superació, per part de l'alumnat, de les matèries establides en esta orde en la convocatòria extraordinària de 2010.
Segona. Alumnat
Podrà participar en el programa l'alumnat de 3r i 4t d'Educació Secundària Obligatòria dels instituts d'Educació Secundària i seccions de titularitat de la Generalitat, per a reforçar l'aprenentatge de determinades matèries, en les quals presenten dificultats constatades a partir de l'avaluació negativa en la convocatòria ordinària de juny realitzada en el curs 2009-2010.
Els instituts d'Educació Secundària que participen en este programa establiran els criteris objectius per a la selecció de l'alumnat susceptible de participar en el seu centre en el present programa. En l'avaluació de final de curs l'equip educatiu recomanarà al tutor/a que en l'informe final incloga com a observació la informació als pares, les mares o els tutors, sobre la conveniència que l'alumne o l'alumna participe en esta modalitat del programa.
La participació de l'alumne en este programa té un caràcter voluntari i requerix l'autorització de la família, així com el compromís d'esta en el compliment de les condicions establides en la present orde.
Esta acceptació i compromís per part de l'alumnat i de les famílies es realitzarà per escrit, segons model establit per cada un dels instituts d'Educació Secundària participants, i seran custodiats pel centre fins a la finalització del programa.
En tot cas, atés el caràcter voluntari del programa, l'alumne o alumna que a juí del professorat no seguisca amb aprofitament el desenrotllament d'este, mostre actituds contràries a la convivència o no realitze les tasques que se li encomanen, perdrà el dret a continuar assistint al programa.
En este cas, el director o la directora del centre resoldrà en conseqüència, comunicarà a la família la no-continuïtat de l'alumne en este programa, i justificarà les causes per les quals es pren esta decisió.
Tercera. Matèries
Els projectes configurats dins del present programa es realitzaran sobre les següents matèries de 3r i 4t d'Educació Secundària Obligatòria:
Matemàtiques (A i B en el cas de 4t d'ESO).
Castellà: Llengua i Literatura.
Valencià: Llengua i Literatura.
Llengua estrangera: Anglés.
Quarta. Organització dels grups.
Els grups s'organitzaran per cursos i matèries, amb un mínim de set i un màxim de quinze alumnes per grup.
El coordinador o la coordinadora del programa, sota la supervisió del director o la directora, organitzarà els grups, el seu calendari i l'horari, així com els recursos necessaris per a la posada en marxa d'estos.
Quinta. Calendari i horari dels grups
El programa experimental d'atenció extraordinària i reforç fora de l'horari lectiu dirigit a l'alumnat de 3r i 4t d'ESO en la seua modalitat B es realitzarà durant el mes de juliol de 2010, en horari de matí, de 9.00 a 13.00 hores, els dimarts, dimecres i dijous, entre els dies 29 de juny i 22 de juliol de 2010.
Cada un dels grups constituïts, per cada curs i matèria, rebrà una hora diària de reforç, de tal manera que al finalitzar el programa hagen rebut 12 hores de reforç en cada una de les matèries en què es realitze el programa.
Sexta. Professorat
El professorat pot assumir el reforç d'un o de dos grups, amb independència del curs de què es tracte. En el primer cas impartirà 12 hores de reforç directe a l'alumnat i en el segon cas impartirà 24 hores de reforç directe a l'alumnat. La resta de l'horari estarà dedicat a la preparació per part del professorat de les activitats, els exercicis i els materials innovadors que s'han d'utilitzar i la correcció de les tasques encomanades a l'alumnat que participa en el programa.
Al professor o la professora de cada una de les matèries que participe en el programa regulat per la present orde, se li reconeixeran, atés que este programa d'innovació educativa s'ajusta a allò que preceptua l'article quinze de l'Orde de 9 de juny de 1994 que regula la convocatòria, el reconeixement, la certificació i el registre de les activitats de formació permanent del professorat (DOGV núm. 2328 de 17.08.1994), 60 crèdits en cas que impartisca 12 hores de reforç directe a l'alumnat i 100 crèdits en cas que impartisca 24 hores de reforç directe a l'alumnat en esta modalitat B, tal com assenyala l'article sèptim de l'Orde de 10 de juny de 1994, per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança (DOGV núm. 2328 de 17.08.1994), a l'efecte del complement retributiu associat a formació. A este efecte també se li reconeixeran els mateixos crèdits al director o la directora de l'institut d'Educació Secundària i al coordinador o la coordinadora del programa.


Còpia Permalink ELI